ועדת הכנסת, כנסת 16, פרוטוקול מספר 258, 2005-07-27 09:00

רוני בר-און: בוקר טוב.

רוני בר-און: אני פותח את ישיבת ועדת הכנסת מס' 258.

רוני בר-און: על סדר היום שלנו מספר עניינים.

רוני בר-און: את הדיון בהצעה לסדר היום בנושא ההזנחה בבית העלמין בהר הזיתים נתחיל מאוחר יותר, בתאום עם השר.

רוני בר-און: אנחנו מבקשים לטפל כרגע בהצעת חוק הקרינה הבלתי מייננת התשס"ה 2005 – קביעת הוועדה.

ארבל: זאת הצעה ממשלתית.

ארבל: ישנן מספר הצעות חוק בנושא וחלקן הועברו לוועדה משותפת.

ארבל: הצעה נוספת של חבר הכנסת גפני הועברה לוועדת הפנים.

ארבל: צריך לעשות סדר.

יורי שטרן: לוועדה המשותפת הועברו 3 הצעות חוק פרטיות.

ארבל: אמרנו שצריכים לקבוע יו"ר לוועדה המשותפת.

ארבל: בהחלטה שנתקבלה נאמר שיו"ר הוועדה יהיה יו"ר ועדת הפנים, חבר הכנסת יורי שטרן.

אפרים סנה: גדעון, הגענו להסכמה.

גדעון סער: נכון, נאשרר את זה.

רוני בר-און: כך או כך, בוועדה המשותפת שהקמנו בזמנו לדיון באותן הצעות, הופיעו: שטרן, נס, מיצנע, דורון, אזולאי, סלומינסקי - מוועדת הפנים והאיכות הסביבה וטל, פורז, וילן, כחלון, בנלולו, רביץ,ושמחון - מוועדת הכלכלה.

רוני בר-און: בין לבין שמחון כבר לא בוועדת הכלכלה.

אתי בן יוסף: במקום מיצנע הכנסנו את מג'אדלה.

רוני בר-און: עכשיו יש לכם סיכום שכל ההצעות יכונסו בכפיפה אחת תחת אותה ועדה ושחבר הכנסת שטרן ימשיך לעמוד בראשה.

גדעון סער: נכון.

רוני בר-און: אני רק מזכיר לכם ששלום שמחון מחזיק לכם כסא בוועדה המשותפת הזאת, מטעם ועדת הכלכלה.

רוני בר-און: אתה רוצה עכשיו לנקוב בשם של חבר נוסף?

אפרים סנה: לא.

רוני בר-און: אז הצעת ההחלטה אומרת שכל החוקים הממשלתיים והפרטיים שעניינם הקרינה הבלתי מייננת, יהא מקום טיפולם הנוכחי אשר יהא, עוברים לטיפולה של הוועדה המשותפת שהוקמה לצורך העניין הזה.

רוני בר-און: זה הסעיף הראשון של ההחלטה.

רוני בר-און: הסעיף השני של ההחלטה אומר שחבר הכנסת, ד"ר יורי שטרן, יכהן כיו"ר הוועדה המשותפת עד 31.12.2005, ואז יובא עניין יו"ר הוועדה לדיון.

יורי שטרן: לא צריך להיות כל כך נוקשים.

יורי שטרן: המטרה לגמור את החקיקה.

יורי שטרן: סוכם שעד סוף דצמבר - - -

אפרים סנה: אם זה לא מסתיים, מה הטעם לקבוע עד סוף דצמבר?

יורי שטרן: ואם זה יהיה בשבוע הראשון של ינואר?

אפרים סנה: קבענו חודש, אני לקחתי את היום האחרון של החודש.

רוני בר-און: היה והתחלת השלמת החוק לקריאה שניה ושלישית לא תסתיים עד סוף דצמבר שנה זאת, יובא העניין לדיון מחדש לוועדת הכנסת.

אפרים סנה: זה לא מה שסוכם.

רוני בר-און: אני מנסה להגיע לפשרה.

רוני בר-און: ניסיתי לעזור.

רוני בר-און: אם זה לא הולך, נחזור לגירסה הנוקשה: היה ולא יסתיים הטיפול בהכנת החוק לקריאה שניה ושלישית עד ליום 31.12.2005, יועברו כל החוקים לטיפולה של ועדת הפנים.

גדעון סער: מה פתאום?

גדעון סער: חשבתי שמספיק לומר לוועדה הפרלמנטרית שיש לה תאריך יעד, ולא צריך לעמוד לה על הראש.

רוני בר-און: הצעתי שאם נשאר שבוע כדי לסיים, נחזור לוועדה.

רוני בר-און: אבל אם הוא לא התחיל או נמצא באמצע, אז נלך לשיטת בית שמאי.

אפרים סנה: מסכים.

רוני בר-און: היה והכנת החוק לקריאה שניה ושלישית בוועדה המשותפת לא תסתיים עד 31.12.2005, יובא העניין לדיון ושיקול מחודש של ועדת הכנסת.

רוני בר-און: מספרי הצעות החוק הן פ/2202, פ/2727, פ/2030 פ/2155.

רוני בר-און: עניין נוסף: הסעיף השלישי בהצעת ההחלטה אומר שמכיוון שמקומו של חבר הכנסת דאז, השר דהיום, שלום שמחון, על מכסת ועדת הכלכלה - פנוי, זכאית סיעת העבודה מימד עם אחד להציע שם אחר במקומו מטעם ועדת הכלכלה.

רוני בר-און: מי שבעד ההצעה הזאת ירים את ידו – ההצעה נתקבלה פה אחד.

יורי שטרן: תודה רבה.

יורי שטרן: בקשת יו"ר סיעת יחד-ישראל חברתית דמוקרטית והבחירה הדמוקרטית לשינוי שם הסיעה.

רוני בר-און: בקשת יושבת-ראש סיעת יחד-ישראל חברתית דמוקרטית והבחירה הדמוקרטית לשינוי שם הסיעה.

זהבה גלאון: תחסוך לי את זה.

רוני בר-און: מי בעד אישור השם?

רוני בר-און: אין מתנגדים - אושר.

רוני בר-און: אנחנו מאחלים לכם הצלחה עם השם החדש ואנחנו מקווים שבפגרה לא תזעיקו אותנו שוב כדי להחליף אותו.

רוני בר-און: ג.

רוני בר-און: בקשת הממשלה להקדמת הדיון בהצעת חוק – שירות בטחון בכל הקריאות.

רוני בר-און: הנושא הבא הוא פטור מחובת הנחה בשני עניינים: אחד, בקשת הממשלה, הצעת חוק שירות ביטחון (הוראת שעה) (תיקון מס' 9), התשס"א-2005.

רוני בר-און: זה עניין של הארכת מועדים.

רוני בר-און: חוק שירות בטחון, תקופת השירות הסדיר בת 6 חודשים, זז מ-31.10.2005, קרי במהלך הפגרה, עד 30.4.2007 – פטור בכל שלושת הקריאות.

רוני בר-און: מי בעד מתן הפטור?

רוני בר-און: – התקבל פה אחד.

רוני בר-און: גיוס נעים.

רוני בר-און: העניין השני פטור מחובת הנחה לקריאה שניה ושלישית של ועדת הפנים ואיכות הסביבה - הצעת חוק האזרחות והכניסה לישראל (הוראת שעה) (תיקון), התשס"ה-2005.

רוני בר-און: מי בעד מתן הפטור?

רוני בר-און: 5 בעד, 2 מתנגדים ברוב של 5 נגד 2 ניתן הפטור מחובת ההנחה.

רוני בר-און: ד.

רוני בר-און: בקשת יו"ר ועדת הפנים ואיכות הסביבה להקדמת הדיון: 1.

רוני בר-און: בהצעת חוק סמכויות לשם שמירה על ביטחון הציבור, התשס"ה-2005 2.

רוני בר-און: בהצעת חוק האזרחות והכניסה לישראל (הוראת שעה) (תיקון), התשס"ה-2005.

רוני בר-און: פטור נוסף מחובת ההנחה, בהצעת חוק סמכויות לשם שמירה על ביטחון הציבור, התשס"ה-2005, לפני הקריאה השניה ושלישית.

רוני בר-און: מי בעד מתן הפטור?

רוני בר-און: 6 בעד, 1 נגד, אין נמנעים – אושר.

רוני בר-און: ה.

רוני בר-און: בקשות יו"ר ועדת כלכלה, חוק הספנות (כלי שייט זר בשליטה של גורם ישראלי), התשס"ה-2004.

רוני בר-און: היו"ר רוני בר-און חוק הספנות (כלי שייט זר בשליטה של גורם ישראלי), התשס"ה-2004.

רוני בר-און: מבקשים פטור מחובת הנחה לקריאה שניה ושלישית.

רוני בר-און: מי בעד מתן הפטור?

רוני בר-און: הרוב בעד, 1 נגד – התקבל.

רוני בר-און: ו.

רוני בר-און: הצעה לתיקון תקנון הכנסת וכללי החסינות – התאמת הסעיפים לחוק חסינות חברי הכנסת, זכויותיהם וחובותיהם (תיקון מס' 33), התשס"ה-2005.

רוני בר-און: כעת יש לנו עניין טכני:

רוני בר-און: בעקבות אישור חוק חסינות חברי הכנסת (זכויות וחובות) (תיקון מס' 33), התשס"ה-2005, מתבקשות הצעות לתיקון תקנות הכנסת.

ארבל אסטרחן: תקנון הכנסת מתייחס בכמה מקומות לנושא של נטילת חסינות.

ארבל אסטרחן: כזכור, אין יותר הליך של נטילת חסינות מפני דין פלילי.

ארבל אסטרחן: כעת קביעת חסינות היא לבקשת חבר הכנסת.

ארבל אסטרחן: זה מופיע בסעיפים שבהם הכנסת יכולה להשעות או להעביר מכהונתו נושא תפקיד, כמו יו"ר הכנסת, סגן יו"ר, יו"ר ועדה, או נציג הכנסת בוועדות מינויים שונות.

ארבל אסטרחן: יש אפשרות, במקרים מסויימים, להשעות או להעביר מכהונה את נושאי התפקידים האלה, ותמיד נאמר "כאשר היועץ ביקש את נטילת החסינות".

ארבל אסטרחן: מוצע לשנות את הנוסח "כאשר היועץ מסר עותק של כתב אישום".

ארבל אסטרחן: אלה ה התאמות שבנוסח שלפניכם.

ארבל אסטרחן: תיקון נוסף שמוצע: מכוח חוק החסינות יש כללים שמדברים על נושאים של השתתפות בהוצאות משפטיות של חברי כנסת.

ארבל אסטרחן: גם שם מדובר על מקרים מסויימים שבהם אפשר לקבל השתתפות בהוצאות משפטיות בגין הליך החסינות, ומוצע גם את זה להתאים.

ארבל אסטרחן: למשל, עד עכשיו אם הכנסת היתה מחליטה שלא ליטול את החסינות או שהיתה מחליטה כן ליטול, חבר הכנסת היה עותר לבית המשפט ואפשר היה לקבל, במקרים מסויימים, לאחר שיקול דעת ועדה ציבורית, השתתפות בהוצאות משפטיות.

ארבל אסטרחן: מוצע גם את זה להתאים לחוק החדש.

זהבה גלאון: אני לא רואה בעיה עם זה.

רוני בר-און: מי בעד התיקון ירים את ידו.

רוני בר-און: התקבל פה אחד - התיקון עבר.

זהבה גלאון: יש לי עוד עניין קטן לאדוני.

זהבה גלאון: היה מונח כאן נושא שירד מהמליאה, ביוזמה של יצחק לוי ושלי, העוסק בכניסה לשטחי ההתנתקות.

זהבה גלאון: בהסכמה, קבענו נוהל לגבי גוש קטיף.

זהבה גלאון: אמרת שיתקיים דיון עקרוני, עד סוף המושב, בסוגיה שהעליתי ושלא נפתרה.

זהבה גלאון: פניתי כמה פעמים למנהלת הוועדה.

זהבה גלאון: אני לא באה לקטר אלא אני רוצה לומר זאת לפרוטוקול.

זהבה גלאון: אני רוצה שיהיה ברור שעכשיו זה לא דיון עקרוני שהוועדה תיזום, אלא זה נעשה לבקשתי כיוון שהנושא שלי לא נדון.

זהבה גלאון: אני אומרת זאת כי זה לא הובן כך.

זהבה גלאון: אני מבקשת לפרוטוקול שבתחילת המושב נדון בזה.

רוני בר-און: מי השרים המעוניינים, ביטחון פנים וביטחון?

זהבה גלאון: כן.

רוני בר-און: אני זוכר את זה ואני מצטער שזה לא היה לפני תום הפגרה.

רוני בר-און: אבל דומני שזה לא הזמן להטריח את שלושת הגורמים האלה.

רוני בר-און: אני מקבלת, לכן אני מבקשת שבתחילת המושב זה יעבור.

רוני בר-און: זה יתואם לתחילת המושב.

רוני בר-און: אנחנו נעשה הפסקה.

רוני בר-און: לאחר מכן נדון בהצעה לסדר יום שהועברה לדיון לוועדת הכנסת, נושא ההזנחה בבית העלמין בהר הזיתים.

רוני בר-און: יהיה פה השר הממונה לענייני ירושלים.

רוני בר-און: נמצא פה מנכ"ל המחלקה לענייני דתות במשרד ראש הממשלה.

רשף חן: זה לא מוזר שהעבירו את זה לדיון בוועדה?

רוני בר-און: בדיון במליאת הכנסת היו בערך 4 אנשים, ואני אחד מהם.

רוני בר-און: אמרתי שאני מכיר את הנושא הזה במסגרת ההצעה הנגדית.

רוני בר-און: נמצא כאן הפרוטוקול.

רוני בר-און: יושב-הראש דיבר על ועדת הפנים ואז נסים זאב ביקש שהנושא יועבר לוועדת הכנסת.

רוני בר-און: כנראה לאור הדברים שאמרתי, שאני מכיר את הנושא, ולאור העובדה שאני יושב ראש הלובי למען ירושלים, הציע שר התחבורה, שענה כשר המקשר, שוועדת הכנסת תחליט.

רוני בר-און: ועדת הכנסת החליטה שהיא תמשיך לטפל בעניין הזה.

רוני בר-און: מה זה נראה לך כל כך מוזר?

רוני בר-און: איזה עניין פדרלי יש פה?

רוני בר-און: השר לענייני ירושלים יהיה פה.

רוני בר-און: אם נורא מציק לך שוועדת הכנסת תדון בזה, שב ותשמור פה.

רשף חן: זה לא פוגע באושיות הדמוקרטיה.

רשף חן: ועדת הכנסת צריכה לדאוג שהנושאים יועברו לוועדות המתאימות.

רשף חן: כשהיא לוקחת לעצמה סמכות כאת, זה נראה מוזר.

רוני בר-און: חבל שלא היית בדיון.

רוני בר-און: הדיון יתחדש ב-09:30.

רוני בר-און: ז.

רוני בר-און: דיון בהצעה לסדר היום של חברי הכנסת שלמה בניזרי ויעקב ליצמן בנושא: "ההזנחה בבית העלמין בהר הזיתים", בהשתתפות השר צחי הנגבי.

רוני בר-און: אנחנו פותחים את הדיון בהצעה לסדר היום של חברי הכנסת שלמה בניזרי ויעקב ליצמן.

רוני בר-און: נוסיף עכשיו, באופן פורמלי, גם את הצעתו לסדר יום של חבר הכנסת זבולון אורלב, שנוכח כאן, שהתקבלה לדיון דחוף בוועדת הפנים ואיכות הסביבה, ביוזמתו הברוכה של יו"ר ועדת הפנים גאלב מג'אדלה.

רוני בר-און: הנושא הוא ההזנחה בבית העלמין בהר הזיתים בירושלים.

רוני בר-און: אנחנו מקדמים בברכה את השר צחי הנגבי, השר הממונה על ענייני ירושלים ואת מר מאיר שפיגלר, מנהל שירותי הדת במשרד ראש הממשלה.

רוני בר-און: נמצא איתנו גם אריאל קטן מהרשות לשירותי הדת ומנשה בן ארי יועץ ראש העיר ירושלים לענייני פרוייקטים.

רוני בר-און: בבקשה, חבר הכנסת שלמה בניזרי ואחריו חבר הכנסת זבולון אורלב, נא להציג את הנושא הכאוב הזה.

שלמה בניזרי: אני מבקר בהר לעיתים קרובות.

שלמה בניזרי: הייתי שם בשבוע שעבר וראיתי את המצוקות.

שלמה בניזרי: אפשר לראות את המצבות השבורות.

שלמה בניזרי: אם אתה מסתובב ברחבי ההר אתה רואה את השימוש שעושה האוכלוסיה הערבית במקום.

שלמה בניזרי: האתר משמש להם מקום לשפיכת עפר, נרקומנים שמגיעים, מצבות מנופצות.

שלמה בניזרי: בדקתי את הנושא ומצאתי שהיתה ועדה שהוקמה בשנת 1967 על ידי ורהפטיג שהגישה מסקנות שלא יושמו.

שלמה בניזרי: במשך השנים נעשו נעשו דיונים פה ושם אבל שום דבר לא נעשה בשטח.

שלמה בניזרי: בחודש חשון החליטה הממשלה להקים ועדת שרים לענייני שירותים דתיים, ושם הם מציינים שלנוכח המצב הירוד בהר הזיתים החליטו להקים ועדה שהתפקידה יהיה למפות את הגורמים שיש להם נגיעה להר הזיתים.

שלמה בניזרי: ניסינו לעקוב, וגם העיתונאים עקבו אחרי מר שפיגלר שאמר שהוכנה תכנית לשיפוץ האתר, שמפרטת את המצב הקיים ואת הפעולות הדרושות.

שלמה בניזרי: בהיכרותנו רבת השנים את משרדי ממשלה, אנחנו יודעים שכשרוצים לקבור דבר, ובטח בית קברות, קוברים אותו על ידי ועדה ועוד ועדה.

שלמה בניזרי: נושאים כמו אבטחה, ביטחון, נקיון וכל שאר השירותים, לא קיימים כמעט בהר הזיתים.

שלמה בניזרי: למשל אין שם שירותים.

שלמה בניזרי: מבחינת אבטחת המקום - התנכלויות של תושבים ערבים, ניתוץ של מצבות ועוד.

שלמה בניזרי: בהצעה לסדר אמרתי שאנחנו מתלוננים על אנטישמים שמחללים בתי קברות בחוץ לארץ.

שלמה בניזרי: פה בארץ ישראל קיים בית קברות, שמבחינה היסטורית מקפל בתוכו אלפי שנות היסטוריה יהודית.

שלמה בניזרי: אנחנו מדברים על מלכים וכהנים – חגי, זכריה, מלאכי, לפני 500 שנים רבי עובדיה מברטנורא, כל הראשונים לציונים, הרבנים הראשיים – כל אלה קבורים שם.

שלמה בניזרי: רוני הזכיר במליאה שמנחם בגין קבור שם וגם אישים אחרים.

שלמה בניזרי: מעבר לזה, בית קברות זה הכבוד האחרון שנותנים לאדם.

שלמה בניזרי: בכך נמדדת גם חברה.

שלמה בניזרי: תאר לעצמך שנמצא בגבעת שאול ובמקומות אחרים בתי עלמין מוזנחים.

שלמה בניזרי: בהצעה לסדר סיפרתי שחמי נסע למרוקו לקברות אבותיו, לפני מספר שנים, והוא מצא את הקבר מסודר.

שלמה בניזרי: גם השר שטרית שהשיב, סיפר על ביקורים שלו בבתי עלמין במרוקו, שזאת מדינה מוסלמית, ושם הכל מסודר בצורה הטובה ביותר.

שלמה בניזרי: דיברתי יו"ר הוועדה, חבר הכנסת בר-און, שאמר שהוא יושב ראש הלובי בעניין ירושלים, דיברתי עם השר שאמר שהוא רוצה להיות נוכח בדיון כי הוא רואה חשיבות בעניין.

שלמה בניזרי: אני לא מתכוון להכביר במילים על העזובה וההזנחה.

שלמה בניזרי: המטרה אינה לצייר כאן את התמונה השחורה, למרות שהיא באמת שחורה.

שלמה בניזרי: אנחנו רוצים באמת להיות אנשי בשורות מכיוון שמדובר כבוד האדם.

שלמה בניזרי: זה כבוד הנפטרים שזה כבוד האדם.

שלמה בניזרי: לכן אני מקווה שנשמע לפחות מה הממשלה מתכוונת לעשות.

זבולון אורלב: בית העלמין בהר הזיתים הוא מבתי העלמין העתיקים ביותר שיש לעם היהודי בירושלים.

זבולון אורלב: הוא בית העלמין החשוב ביותר מבחינה דתית, שהרי על פי המסורת, כשיבוא המשיח תהיה תחיית המתים.

זבולון אורלב: יהודים ציפו כל חייהם להיקבר בהר הזיתים כדי להיות קרוב יותר לתחיית המתים.

זבולון אורלב: אגב, אמי ז"ל קבורה בהר הזיתים וגם אחותי ז"ל קבורה בהר הזיתים, על פי בקשותיהן ועל פי האמונה היהודית.

זבולון אורלב: ודאי שבית העלמין הזה חשוב גם מבחינה מדינית, מבחינת מיקומו בירושלים, מבחינת רצוננו לשמור על שלמותה ואחדותה של ירושלים.

זבולון אורלב: דא עקא, שהאוכלוסיה הערבית מתנכלת להר הזה בשיטתיות ונעשים שם מעשים חמורים ביותר של חילול קברים, ניפוץ מצבות, גניבות במתקנים המיוחדים של הדלקת נרות, נעשות שם הילולות של סמים.

זבולון אורלב: אם היו עושים כאלה מעשים בבתי עלמין בחוץ לארץ, שלא בשליטת ישראל, העם היהודי כולו היה מזדעק.

זבולון אורלב: פה בבירת ירושלים, כמעט במרכזה של ירושלים, קרוב לעיר העתיקה, נעשים מעשים חמורים ביותר, ואני תומך בכל מילה שאמר חבר הכנהסת בניזרי בסוגיה הזאת.

זבולון אורלב: הממשלה, בהרכבה הקודם, קיימה שני דיונים.

זבולון אורלב: דיון אחד היה בראשותי במסגרת ועדת שרים לשירותים דתיים.

זבולון אורלב: התחלנו לטפל בעניין והואיל והשר שרנסקי היה השר הממונה לענייני ירושלים, הוא הציע שתהיה ועדה משותפת של ועדת השרים לשירותים דתיים וועדת השרים לענייני ירושלים.

זבולון אורלב: אמנם התקיימה ישיבה באוקטובר 2004, לפני למעלה מחצי שנה שבה נפרסה לעינינו תמונה חמורה מאוד, עגומה מאוד, ממש כאוס טוטלי בכל הטיפול ההיסטורי רב השנים.

זבולון אורלב: לא יאומן איך מדינת ישראל ברשלנות כל כך גדולה הזניחה את הטיפול במקום.

זבולון אורלב: אתן דוגמא: משרד השיכון אחראי על השמירה, אבל אין שמירה בימי שישי שבת.

זבולון אורלב: המקום מופקר לחלוטין.

זבולון אורלב: בתקופות מסויימות השמירה היא לא 24 שעות.

זבולון אורלב: נדמה לי שיש רק ניידת אחת.

זבולון אורלב: משפחות שרוצות לעלות להר מבקשות אבטחה ואז נותנים להם את אותה ניידת, ואז גם אין שמירה כלל כי הניידת מלווה את האבלים שעולים ליום הזיכרון לבית העלמין.

זבולון אורלב: חברות הקדישא, שכמעט לכולן יש חלקות בהר, מרימות ידיים כי העול של השמירה והטיפוח הוא לא בתקצוב שלהם.

זבולון אורלב: עירית ירושלים מתחמקת מאחריות ואומרת שהיא לא מטפלת בבתי עלמין.

זבולון אורלב: כל אחד מוצא סיבות טובות לא להתמודד.

זבולון אורלב: ההחלטה האחרונה, באוקטובר, היתה להקים ועדה, צוות משותף של כל משרדי ממשלה שתוך זמן מוגבל יעשה סדר.

זבולון אורלב: זאת היתה הצעה של סמנכ"לית משרד ראש הממשלה, צביה, לעשות סדר בתוך עבודת הממשלה ולהגיש תכנית אב מפורטת ומסודרת לוועדת השרים המשותפת כדי שמדינת ישראל תטפל בנושא בכבוד כראוי.

זבולון אורלב: גם אני מבקר בהר בגלל משפחתי וגם בגלל ניחומים וביקורים אחרים.

זבולון אורלב: רק עכשיו היתה הלוויה של אביחי לוי, אחד מנרצחי בית חגי ושלשום השלושים.

זבולון אורלב: אני חי את ההר הזה והתברר לי שמזה למעלה מחצי שנה פשוט לא נעשה דבר.

זבולון אורלב: על כל פנים, אני לא יודע שנעשה דבר.

זבולון אורלב: לכן ביקשתי את הדיון המהיר.

זבולון אורלב: אני אומר לך חבר הכנסת בר-און, התגלגלה לידיך זכות גדולה לקחת את הנושא הזה תחת ידיך.

זבולון אורלב: במעמדך ובמשקלך אסור לך להרפות, עד שהנושא הזה יבוא על תיקונו המלא.

זבולון אורלב: הכנסת יכולה להוות גורם מרכזי מאוד שילחץ על הממשלה ויזרז אותה להביא לתיקון המצב.

מאיר פרוש: חז"ל אומר: "הכל תלוי במזל, אפילו ספר תורה שבהיכל".

זבולון אורלב: ההסבר: שלא תחשוב שאם הספר נמצא בהיכל הוא כבר מוגן לגמרי, גם הוא צריך מזל.

מאיר פרוש: בשנת 1998 השר קצב, שר התיירות דאז, הביא להחלטת הממשלה בקשה של איגום משאבים של 15 מיליוני שקלים לפיתוח רחבת הכותל.

מאיר פרוש: תוך כדי דיבור, שר התחבורה דאז, חבר הכנסת שאול יהלום, העלה את נושא הר הזיתים.

מאיר פרוש: תוך כדי ישיבה נתניהו התחיל לגרד מכל משרד קצת כסף, ואז אספו תקציב של 15 מיליון שקלים.

מאיר פרוש: מי שביצע את העבודה היה יואב מרינוב מפיתוח מזרח ירושלים.

מאיר פרוש: אולי גם אתה מסוגל להוביל מהלך כזה בישיבת ממשלה.

מאיר פרוש: היה דיון גם באוגוסט, כשדנו בתקציב המדינה.

מאיר פרוש: יכול להיות שבאחת הישיבות הבאות של הממשלה צריך לעשות מעשה.

מאיר פרוש: צודק חבר כנסת אורלב.

מאיר פרוש: גם מדינית זה חשוב שאנחנו נשמור שם על כל פיסת אדמה.

מאיר פרוש: נותנים מאות מיליונים אם לא מיליארדים של שקלים להקמת גדר ההפרדה.

מאיר פרוש: תאמין לי, אדוני היושב ראש, חשוב שישקיעו כמה מיליונים בהר הזיתים.

צחי הנגבי: אנחנו נפנה שוב לשאול יהלום.

רוני בר-און: אדוני השר, לפני שאני פונה אליך,אני רוצה לומר מספר מילים: לא במקרה נקלעתי לדיון בהצעה לסדר היום של חברי הכנסת בניזרי והרב ליצמן.

רוני בר-און: אני רוצה לומר לך שגם אני מבקר בהר הזיתים.

רוני בר-און: כשהייתי שם בפעם האחרונה חשכו עיני.

רוני בר-און: אני מכיר את נושא הר הזיתים, גם מעבודתי כמשפטן, בעקבות כל מיני תיקים שהתגלגלו לידי, כל מיני פלישות של אנשים שלא מכבדים בתי עלמין, בוודאי לא בתי עלמין יהודים.

רוני בר-און: אנשים מזנבים בגבולות בית העלמין.

רוני בר-און: אני לא בטוח שלא נחפרו שם קברים.

רוני בר-און: אתה פתאום רואה בית שצץ או איזה שלט שצומח לו בן לילה, של השכנים.

רוני בר-און: בחלק מהמקרים היתה מחלוקת משפטית עובדתית מאוד קשה, אם לא נחפרו יסודות לבנין בתוך תחומי בית העלמין.

רוני בר-און: אלה דברים שקורים יום יום ושעה שעה.

רוני בר-און: אני יכול לקבוע, ואני מניח שתסכים לקביעה הזאת, שבית העלמין בהר הזיתים נמצא באחת השכונות הוותיקות ביותר בירושלים.

רוני בר-און: דווקא בימים שאנחנו בימי בין המיצרים, משהובקעה העיר וטרם נחרבה, חשוב שגם בית עלמין שקרוי במקורות "בית עולם", יטופל כראוי.

רוני בר-און: צריך להסיר את הבושה הזאת מפניה של ירושלים ופניה של מדינת ישראל.

רוני בר-און: זאת בושה, אני אומר לך, ראיתי בעיניים.

רוני בר-און: אני לא יהודי דתי, לא שומר מצוות מובהק, כמו חברים אחרים.

רוני בר-און: העניין של מיצוות כיבוד המת, הלוויית המת וכיבוד המת היא בין הגדולות שבמיצוות.

רוני בר-און: המעברים הלא פשוטים לבית העלמין ובעיות ביטחון מביאים לכך שאנשים לא עולים בהמוניהם להלוויות כדי לפקוד את קברי יקיריהם בימי הזכרון.

רוני בר-און: המצב, שגם קודם לא היה פשוט, הולך ונהיה מביש עוד יותר.

מוני בן ארי: הרב פרוש סיפר סיפור ואני רוצה להשלים את העובדות.

מוני בן ארי: היתה ישיבת ממשלה ביולי 1998 שסדר היום היה רק ירושלים.

מוני בן ארי: ביקשתי מאהוד להעלות את הנושא הזה של בית העלמין כי הוא לא היה על סדר היום.

מוני בן ארי: יום לפני הישיבה הכנתי נייר עמדה עם החברה לפיתוח מזרח ירושלים.

מוני בן ארי: אהוד שלח מכתב עם נייר העמדה לראש הממשלה ביבי והוא היה מונח אצל ראש הממשלה בזמן הישיבה.

מוני בן ארי: התחילה הישיבה, ישב לפני שאול יהלום.

מוני בן ארי: העברתי לו פתק לגבי שדה התעופה בעטרות, שגם הוא לא על סדר היום, ולגבי בית העלמין.

מוני בן ארי: הוא היה ראשון הדוברים והעלה את העניין.

רוני בר-און: הנושא של עטרות הוא כן על סדר היום, לפחות מפעל תעשיית המסוקים, שהתעשייה האווירית החליטה לסגור אותו.

רוני בר-און: פניתי לראש הממשלה והוא נתן הוראה לא לסגור את המפעל.

רוני בר-און: בינתיים נעשתה שם הזמנת עבודה גדולה ממפעל סיקורסקי בצרפת.

רוני בר-און: נקווה שנציל גם את 260 העובדים האלה.

מוני בן ארי: ראש הממשלה היה מודע לנושא ואמר שיוקצבו 15 מיליוני שקלים.

מוני בן ארי: ההצעה היתה על 20 מיליוני שקלים.

מוני בן ארי: ראש העיר אהוד אולמרט אמר: 20 מיליון.

מוני בן ארי: אמר ראש הממשלה: 15 מיליון הממשלה, ו-5 מיליון העיריה.

מוני בן ארי: לבסוף אושרו 15 מיליון, כי לראש העיר לא היה 5 מיליון.

מוני בן ארי: זה הסיפור.

מוני בן ארי: זאת אומרת שב-1998 הוקצבו 15 מיליוני שקלים לתשתיות בלבד.

מוני בן ארי: זה לא פתר את הבעיה כי מדובר בתשתיות שלא היו מעולם.

מוני בן ארי: למשל, נבנה בית שימוש אחד, נבנו עוד שירותים במיצפור רחבעם זהבי.

מוני בן ארי: נעשתה עבודה חשובה.

מוני בן ארי: להבנת הנושא אתחיל מההתחלה: הוונדליזם הקיצוני היה בעת שלטון ירדן.

מוני בן ארי: זה היה ונדליזם אדיר, היינו רואים אותם במשקפות ממערב העיר, ובוכים.

מוני בן ארי: הונדליזם הזה, בקנה מידה מצומצם, ממשיך עד היום, כפי שתארו חברי הכנסת הנכבדים.

מוני בן ארי: הונדליזם הוא על רקע לאומני ועל רקע של חוסר תרבות בסיסית.

מוני בן ארי: חברות הקדישא עושות כל השנים כמיטב יכולתן וזה מעט, וזה גדול עליהם.

מוני בן ארי: בתי העלמין אינם באחריות העיריות.

מוני בן ארי: מדובר באתר לאומי ובהחלט יש להזכיר כמה נדבנים: משפחת ספרא, ישנם נוספים, שנתנו סכומים לא מעטים.

מוני בן ארי: אלפי מצבות וקברים שוחזרו, במיוחד לאורך דרך החיים מלמעלה ואפשר לראות אותם.

מוני בן ארי: עד לפני 6-7 שנים רק חלמנו שנגיע למצב כזה.

מוני בן ארי: הבעיה האקוטית היא בבסיס התקציב.

מוני בן ארי: יש צורך שממשלת ישראל תחליט שזהו אתר אתר לאומי.

מוני בן ארי: במשרד ראש הממשלה ישנו יועץ משפטי שרוצה להוריד את הדרישה הזאת, כי הוא מצא שיש כמה בתים מליגה ד', ה' ו-טו', שמוכרזים ככאלה.

מוני בן ארי: אבל היא הנותנת, לגבי אתר ברמה הזאת.

מוני בן ארי: יש חוק אתרים לאומיים וצריך לצקת בו תוכן אמיתי.

מוני בן ארי: זאת דוגמא מספר אחת שמחכה, ויש נוספות.

זבולון אורלב: מי השר הנושא באחריות?

מוני בן מנשה: משרד הפנים.

זבולון אורלב: תן לי דוגמא של אתר לאומי.

מוני בן ארי: זה בית הקרן הקיימת פה, ובית כזה שם, אני לא זוכר.

מוני בן ארי: יש רשימה לא ארוכה ואפשר למצוא אותה.

מוני בן ארי: האתרים האלה הם לא מהשורה הראשונה.

מוני בן ארי: בארץ הזאת ישנם אתרים רבים מהשורה הראשונה, וזה בצמרת שלהם.

מוני בן ארי: באתר צריך שמירה ברמה אחרת, אחזקה, ושימור.

מוני בן ארי: אלה צריכים להיות בבסיס התקציב.

מוני בן ארי: נעשתה עבודת מטה מאז החלטת הוועדה שלך.

זבולון אורלב: הוועדה הוקמה?

מוני בן ארי: לא.

מוני בן ארי: הכינו חומר לוועדה אבל היא לא כונסה.

מוני בן ארי: לצרכי הוועדה הזאת נעשתה עבודת מטה.

מוני בן ארי: עוד מעט אנחנו עוברים לתקציב 2006 וזה לא יהיה בפנים.

מוני בן ארי: כדי שבית העלמין הזה יעלה ברמתו לרמה הנדרשת, צריכים לא יותר מ-6 מיליוני שקלים לשנה לבסיס התקציב.

מוני בן ארי: בנוסף, ההצעה היא שיהיו 5 שנות פיתוח תשתיות, כדי להביא את הפיתוח לרמה סבירה ואחרי זה לעשות לתחזוקה.

מוני בן ארי: הפיתוח הוא לא בחזון אחרית הימים, הוא מוגבל.

מוני בן ארי: אבל השמירה והאחזקה והשימור של המצבות, גם כשלא מוונדלים אותם, צורכים טיפול שוטף.

מוני בן ארי: צריך מרכז מבקרים.

מוני בן ארי: ההצעה היא שהניהול והביצוע יהיו בחברת פמ"י – פיתוח מזרח ירושלים, שהיא חברה ממשלתית ועירונית.

מוני בן ארי: יש לה נסיון בזה.

מוני בן ארי: ב-15 מיליוני שקלים היא עשתה את העבודה יחד עם העיריה.

שלמה בניזרי: ומה עושה עירית ירושלים?

מוני בן מנשה: את אותם 15 מיליוני שקלים יזמה העיריה.

זבולון אורלב: עיריית ירושלים אמרה בוועדות השרים שאין לה שום אחריות והם לא מוכנים לשאת באגורה אחת בקשר לבית העלמין, לא יאומן.

שלמה בניזרי: מה החוק אומר?

שלמה בניזרי: לרשות מקומית אין אחריות לבתי עלמין?

זבולון אורלב: לפי הידוע לנו, מי שאחראי לאחזקת בתי עלמין בישראל אלה חברות הקדישא.

זבולון אורלב: לכן זאת סיטואציה מיוחדת פה שחברות הקדישא קיבלו בית עלמין, שלא הם בנו אותו, והן לא מסוגלות לשאת בעול.

זבולון אורלב: אגב, בירושלים הוקמה מועצת בתי עלמין שהיא גוף סטטוטורי.

זבולון אורלב: היא הוקמה על פי התקנות כשמועצת בתי העלמין מאגדת את כל 15 חברות הקדישא בירושלים כדי לאגם משאבים.

זבולון אורלב: עם כל הבלאגן שיש בשירותי הדת, גם מועצת בתי העלמין נהרסה.

זבולון אורלב: עד היום אין להם יושב ראש, אחרי שדוד ברגמן זכרונו לברכה נפטר.

מאיר שפיגלר: אני אתייחס למספר נקודות שלא עלו כאן, ואגיד מה אני חושב שצריך לעשות כדי שהדברים ישתנו ויגיעו למצב הרצוי.

מאיר שפיגלר: כפי שהזכיר ח"כ אורלב, ישנה מועצת בתי העלמין היהודי בירושלים שהיא גוף סטטוטורי.

מאיר שפיגלר: נכון שהגוף ריק מתוכן מבחינת תכולת האנשים שלו מזה כשנתיים, בין היתר כתוצאה מהתפטרותו של יושב ראש והתפטרותו של מנכ"ל, או להפך.

מאיר שפיגלר: מעבר לזה, פשוט לא חודש ההרכב של מועצת בתי העלמין היהודיים.

מאיר שפיגלר: הוסמכתי על ידי ראש הממשלה, שהוא בעצם בר סמכא לקבוע את מועצת בתי העלמין היהודים.

מאיר שפיגלר: הגשנו שינוי תקנה שהסמיכה את ראש הממשלה למנות ממונה שיטפל בכל מה שקשור למועצה הזאת, במצב שבו היא לא מתפקדת.

מאיר שפיגלר: מזה כחצי שנה אני משמש, בצורה ציורית, כמועצת בתי העלמין בירושלים, ואני רוצה לומר לכם מה נעשה.

מאיר שפיגלר: לגופו של עניין, נעשו לא מעט דברים גם בהר הזיתים וגם בגבעת שאול, בשיתוף עם נציגי עירית ירושלים, למרות שהם אומרים שאין להם דבר וחצי דבר עם מה שקורה.

מאיר שפיגלר: חברות הקדישא אחראיות על מתחמי הקבורה שלהן, אבל כל מה שקשור לדרכי גישה, שירותים, בתי הספדים, נקיון ושמירת האתר וכך הלאה, אלה בעצם מטלות שנישאות על כתפיה של מועצת בתי העלמין היהודים בירושלים מתוקף הגדרתה וגם מתוקף התקנות הרלוונטיות לפעילותה.

מאיר שפיגלר: נשאלה כאן שאלה, מה לעיריית ירושלים בסוגיה הזאת.

מאיר שפיגלר: אין בתקנות דבר שאומר מה המחוייבות של העיריה, אבל ישנו מנהג או ישנה מגמה, שדי תקפה בשטח, שכל הנושא שקשור לתפקודה של מועצת בתי העלמין היהודיים יתחלק שליש שליש שליש.

מאיר שפיגלר: שליש על ידי משרד ראש הממשלה, שליש אמור להיות מתוקצב על ידי עירית ירושלים ושליש אמור להיות מתוקצב על ידי חברות הקדישא שקוברות במתחמי הקבורה הנ"ל, כאשר חברות הקדישא משלמות את הכסף בהתאם לחלק היחסי שלהן בקבורה הכוללת בכל האתרים.

מאיר שפיגלר: זאת אומרת, שאם לצורך העניין ישנם 100 נפטרים וחברת קדישא מסויימת קוברת 30 נפטרים בשנה, אז היא תשלם 30% מהשליש שמוטל על כתפי כל חברות הקדישא במקום.

מאיר שפיגלר: בפעם הראשונה, לפחות ממה שידוע לי, מזה כשנים לא מעטות, נסגר הנושא בהסכמה, אך עדיין לא מומש, עם נציגי עירית ירושלים.

מאיר שפיגלר: מי שהשתתף במירב הישיבות מעבר למר ענווי, היה המשנה למנכ"ל, מר אביסר, ואנחנו השנה מעבירים כספים לטובת פיתוח ותחזוקה ולא רק לשוטף, נקיון ושמירה, אלא גם לנושא של הקמת תשתיות.

מאיר שפיגלר: לדוגמא, גם בגבעת שאול אין חיבור לתשתית ביוב ראשית, הכל נעשה באמצעות בורות ספיגה.

מאיר שפיגלר: גם זה דבר שהוזנח והוא מתחת לכל ביקורת.

מאיר שפיגלר: פעלנו גם בנושא של שמירה שלא יהיו פלישות, שלא יזרקו לשם פסולת.

מאיר שפיגלר: מי שעולה לירושלים מכיוון תל אביב, יכול לראות, מבלי להתאמץ יתר על המידה, את כל מה שקורה בשיפולי ההר כלפי מטה.

מאיר שפיגלר: קיימנו בערך כ-6-7 ישיבות עם כל חברות הקדישא שרלוונטיות למתחם הזה.

מאיר שפיגלר: ישנן החלטות.

מאיר שפיגלר: נאספו, או למען האמת, חברות הקדישא נתנו כספים לאחר ששנתיים ומחצה הם לא נתנו שקל, לטובת פעילות המועצה.

מאיר שפיגלר: חלק מהכסף הלך, כתוצאה מהליך שהתנהל בבית הדין הארצי לעבודה, לטובת השכר של העובדים והגימלאים שהיו בעבר פעילים במסגרת מועצת בתי העלמין היהודיים.

מאיר שפיגלר: אגב כך, פיטרתי את כל העובדים, למעט אחת, שהיא בעצם מזכירת המועצה.

מאיר שפיגלר: בחורה בשם חביבה שבשריפה איבדה את שני ילדיה.

מאיר שפיגלר: החלפנו את כל המנעולים על כל קופות הצדקה.

מאיר שפיגלר: בעבר היה מפתח אחד.

מאיר שפיגלר: מישהו אחד פירק את הקופות.

מאיר שפיגלר: לא היה שם שום דבר שעמד בכללי מינהל תקין של איסוף כסף.

רוני בר-און: מאיר, תחזור לענייננו.

מאיר שפיגלר: לגבי הר הזיתים, נעשו לא מעט דברים.

מאיר שפיגלר: הייתי שם פעמיים עם הרב שמידל מחברת קדישא ובדקנו מה שקורה שם.

מאיר שפיגלר: רוב הוונדליזם, וההריסה הטוטאלית אירעו לפני שנים רבות.

מאיר שפיגלר: נבנו בניינים ונסללו כבישים על קברים.

מאיר שפיגלר: ישנה שכונה שנמצאת בגבול בית העלמין, שאני אומר לכם שהיא נמצאים על קברים.

רוני בר-און: אלה משפטים בהם טיפלתי.

מאיר שפיגלר: אפילו הכביש הראשי, שכאילו מפריד בין החלק התחתון של ההר לחלק העליון, לפי הרב שמידל, כולו סלול על קברים.

זבולון אורלב: הועדה הוקמה?

מאיר שפיגלר: היה סיור אחד אבל לאחר מכן לא נעשה דבר בנושא.

רוני בר-און: אתה יודע מה לעשות כדי לעצור את הסחף?

רוני בר-און: קודם נעצור את הסחף ואחר כך נטפל מערכתית ב-60 שנה אחורה.

רוני בר-און: איך הופכים את המקום לבית עלמין שאנשים לא יתביישו שמתיהם קבורים שם.

זבולון אורלב: שלא ינפצו את המצבות ושלא - - -

שלמה בניזרי: הוצאת הודעה לעיתונות בה אמרת שהוכנה תכנית.

שלמה בניזרי: תעדכן אותי לגבי הוועדה.

מאיר שפיגלר: נכון.

מאיר שפיגלר: יש כאן קלסר והיו ישיבות בהשתתפות כל חברות הקדישא שגם הן יתרמו חלק מהמשאבים לצורך העניין, ועיריית ירושלים.

מאיר שפיגלר: אני מאוד מקווה שהדברים שבזמנו נדונו וגם סוכמו, לפחות חלקית, ימומשו הלכה למעשה.

מאיר שפיגלר: לגופו של עניין, צריך שני דברים: שכל הטיפול בכל מה שקשור למתחם יהיה תחת קורת גג אחת, לעניות דעתי זה צריך להיות תחת קורת הגג של מועצת בתי העלמין היהודים בירושלים ולא, מצד אחד במסגרת משרד השיכון ומצד שני במסגרת משרד ראש הממשלה.

מאיר שפיגלר: זה לא הולך.

מאיר שפיגלר: דבר שני, זה פשוט להקצות כסף, היו שתי החלטות ממשלה, אחת ב-1968 ואין לנו יותר מידי נתונים אודותיה ואחת ב- 1998 ואז הוחלט להקציב 15 מיליוני שקלים.

מאיר שפיגלר: משרד הדתות העביר 4 מיליוני שקלים, חלקו בתקציב הזה.

מאיר שפיגלר: שאר המשרדים, למיטב ידיעתנו, העבירו את חלקם, קרי 11 מיליוני שקלים.

זבולון אורלב: אתה מדבר כבר רבע שעה ומכל הדברים שלך אני לא מבין שם דבר.

זבולון אורלב: אני לא מבין מה הממשלה, שממונה על הדבר הזה, ואתה כאחראי על שירותי הדת, עושים כדי למנוע את הדבר הזה?

זבולון אורלב: מה עושים בפועל?

רוני בר-און: איך לא הבנת?

רוני בר-און: מן הסתם, כלום.

מאיר שפיגלר: הכי קל זה לבוא ולהגיד שלא עושים כלום.

מאיר שפיגלר: אני רוצה לומר שכן נעשו דברים.

מאיר שפיגלר: היו ישיבות - - -

זבולון אורלב: עזוב אותי מישיבות, תוקנה מצבה אחת?

זבולון אורלב: הוגברה שמירה?

זבולון אורלב: על מה אנחנו מדברים?

זבולון אורלב: אגב, זה לא נכון שהוכנה תכנית אב לשיפוץ בית העלמין.

זבולון אורלב: אני אומר לך באחריות, אין כזאת תוכנית.

שלמה בניזרי: ועדת שרים היתה אמורה לטפל בזה.

זבולון אורלב: נכון.

זבולון אורלב: ועדת השרים הזאת היתה בסוף אוקטובר 2004.

זבולון אורלב: אני התפטרתי ב-9.11.2004, זאת היתה ישיבת ועדת השרים האחרונה שעשיתי אותה במחטף כדי להניח תשתית שיתרחב, אבל לא קרה דבר.

מאיר שפיגלר: הועדה לא התכנסה.

שלמה בניזרי: אתה אמרת שיש תוכנית.

שלמה בניזרי: מי הכין אותה?

שלמה בניזרי: מי עומד מאחורי התכנית הזאת?

מאיר שפיגלר: אני אומר עוד פעם, חברות הקדישא ביחד עם אנשים - - -

שלמה בניזרי: חברות הקדישא יעשו משהו בלי שיעמדו להן על הראש?

מאיר שפיגלר: כרגע מדבר איתך אותו אחד שעומד להם על הראש.

מאיר שפיגלר: אגב, חברות הקדישא, שעד היום לא נתנו שקל לטובת כל הנושא, נתנו 700,000 שקלים.

זבולון אורלב: מה זה מעניין אותנו?

רוני בר-און: אדוני השר לענייני ירושלים.

צחי הנגבי: אדוני היושב ראש, אני מודה לך שנטלת את הפיקוד על הובלת הנושא בכנסת.

צחי הנגבי: אני מודה לחברי הכנסת אורלב ובניזרי ולחבר הכנסת פרץ שהעלו את הנושא לדיון בכנסת.

צחי הנגבי: שמענו למעשה סקירה שתוצאתה, כפי שברור, היא ששום דבר משמעותי לא השתנה, יכול להיות שנעשו אי אלו פעולות ברמה הבירוקרטית, אבל שום דבר משמעותי לא השתנה מאז שנפלה אותה החלטה באוקטובר.

צחי הנגבי: לכן השאלה היא איך אנחנו מתחילים לעשות דברים משמעותיים?

צחי הנגבי: הדברים המשמעותיים הם תמיד נגזרת של כסף.

צחי הנגבי: זה חזר בדברי הדוברים כאן.

צחי הנגבי: אנחנו נמצאים בחלון הזדמנות, זאת התקופה שמשרד האוצר מעצב את הצעתו לתקציב לשנת 2006 אותו הוא יביא בקרוב בפני הממשלה.

צחי הנגבי: ולכן אנחנו צריכים, אדוני היושב ראש, לעבוד בשני צירים מקבילים.

צחי הנגבי: אתה, כנציג הכנסת, יחד עם החברים האחרים, צריכים להפעיל מנוף על שר האוצר.

צחי הנגבי: אני, במקביל, אנקוט בדרך הבאה: למעשה לפני ימים לא רבים הוטלה עלי התפקיד של השר הממונה על ענייני ירושלים בעקבות פרישתו של השר שרנסקי.

צחי הנגבי: השר עסק בנושא, ראיתי תכתובות, אבל עיקר מאמציו והאנרגיות שלו הושקעו בנושא התפוצות, ולכן בנושאים שקשורים לירושלים, למרות שהוא היה מעורב ומאוד איכפתי, וגם סייר בהר הזיתים, בסופו של דבר טרם נפלו החלטות מעשיות.

צחי הנגבי: עם כניסתי לתפקיד לפני שבועיים קיימתי סיור בהר הזיתים.

צחי הנגבי: זה הסיור היחיד והראשון המשמעותי שעשיתי בתוקף תפקידי.

צחי הנגבי: בסיור השתתפו מוני בן ארי ואנשי החברה לפיתוח מזרח ירושלים, וראינו מקרוב את מה שהוצג כאן.

צחי הנגבי: אכן מצוקה ועזובה ובושה.

צחי הנגבי: אני מכנס בקרוב את ועדת השרים לענייני ירושלים.

צחי הנגבי: אני לא יודע כמה שרים משתתפים בה, בדרך כלל לא רבים, אבל זאת מסגרת סטטוטורית שלהחלטותיה יינתן משקל בכך שהן תהפוכנה להחלטת ממשלה, במידה ולא יהיה ערעור, ואני לא מניח שיהיה ערעור.

צחי הנגבי: במקביל אנחנו צריכים לעשות את המאמץ מול משרד האוצר.

צחי הנגבי: אני אפנה בימים הקרובים לשר האוצר.

צחי הנגבי: הוועדה צריכה למצוא את הדרך לפנות גם היא לשר האוצר.

צחי הנגבי: התקציב הנדרש הוא התקציב שפירט מוני, כי הוא עסק בנושא בתכנית שהוכנה לפני מספר חודשים.

צחי הנגבי: מצד אחד תקציב שנתי לאורך שנים לענייני שמירה, נקיון, תחזוקה, לוגיסטיקה, כפי שנדרש, מצד שני, תקציב עד הוק לפרק זמן שייקבע, כדי שייעשה פיתוח שיעלה את רמת איכותו ותפקודו של ההר.

צחי הנגבי: מי בסוף יהיה הגוף המרכז, אם זה יהיה פמ"י כמו שהציע מוני, או מב"י, כמו שהציע מאיר, יש לזה חשיבות בירוקרטית כזאת או אחרת, אבל זה פחות מעניין.

צחי הנגבי: בסוף נמצא את הגורם היעיל ביותר.

צחי הנגבי: אבל נדרשת הכרעה של משרד האוצר לכלול בבסיס התקציב כבר מ-2006 ואילך את המשאבים הרלוונטים.

צחי הנגבי: אדוני אני אדווח לך על המועד שבו תהיה ישיבת ועדת השרים.

צחי הנגבי: עוד לא קבעתי את המועד כי ישנם עוד שני נושאים שאני צריך לכלול אותם באותו דיון, כדי לסגור כמה נושאים הקשורים לירושלים.

צחי הנגבי: אני חושב שהפורום הזה הוא הפורום שישתף פעולה בשבועות הקרובים על מנת לפתור את הבעיה הזאת.

שלמה בניזרי: יישר כוח על היוזמה שלוקח השר, אני מאמין שהוא יצליח לקדם.

שלמה בניזרי: אם לא ייקבע גוף שינווט וירכז את כל הפעילות לא ייצא מזה דבר כי שוב תהיה השלכת אחריות מאחד לשני.

שלמה בניזרי: בנוסף, דיברת רק על האחזקה השוטפת.

רוני בר-און: השר דיבר על שני הדברים.

רוני בר-און: השר דיבר על שני מקורות מימון: מקור מימון אחד לתקציב תחזוקה שוטפת וכל מה שנגזר ממנו, ותקציב חד פעמי להשקעה בתשתיות ובתיקונים קריטיים שישדרגו את בית העלמין למצב התחלתי שאותו אפשר יהיה לתחזק.

זבולון אורלב: אני מציע לשר להיכנס תחת שתי ועדות השרים שהיו.

זבולון אורלב: כלומר, יש החלטה של אוקטובר שיש דברים שצריך לבצע אותם.

זבולון אורלב: צריך להקים את הוועדה העל-משרדית כי אם לא יהיה פה איגום משאבים - - -

צחי הנגבי: אני רוצה לדלג על זה.

צחי הנגבי: אני רוצה להביא החלטה לביצוע.

זבולון אורלב: אני אומר שזה צריך להיות במקביל, זאת עצתי.

זבולון אורלב: הדבר השני, אני מציע לך שבשיקולים על מי להטיל, יש להטיל על גוף שהוא סטטוטורי.

זבולון אורלב: חברה זה דבר חשוב, אבל חשוב שתהיה אחריות סטטוטורית על בית העלמין אחרת כל הדברים ילכו לאיבוד.

זבולון אורלב: אבקש מהיושב ראש לקבוע ישיבת המשך.

רוני בר-און: אנחנו קובעים ישיבת המשך לשבוע הראשון או השני מייד לאחר הפגרה.

רוני בר-און: אני מבקש משניכם, מכיוון שאתם מצויידים בחומר, להכין סיכום דיון של הישיבה פה על עמוד אחד שיתאר את המצוקה.

רוני בר-און: אני מעביר את הסיכום, בתאום עם השר הנגבי, אל שר האוצר.

רוני בר-און: בתנועת המלקחיים של השר ושל הוועדה אנחנו נביא את הכסף.

רוני בר-און: השאלה אם אפשר להגיד: ובא לציון גואל, עדיין בבין המיצרים?

רוני בר-און: תודה רבה לכם.

רוני בר-און: בקשת יו"ר ועדת חוקה חוק ומשפט לפטור הצעת חוק התרת נישואין.

רוני בר-און: ביקשתי לזמן אתכם ולא לעשות את זה בהמשך ישיר לדיון בעניין בית העלמין בהר הזיתים כי מדובר בפטור מחובת הנחה.

רוני בר-און: הגיע לידי בקשתו של יו"ר ועדת חוקה חוק ומשפט במצורף הצעת חוק שיפוט בענייני התרת נישואין (מקרים מיוחדים וסמכות בינלאומית) (תיקוני חקיקה) התשס"ה-2005.

רוני בר-און: ועדת החוקה תתבקש היום לחדש את דיוניה.

סיגל קוגוט: ההצבעה במליאה היתה על המשיכה וגם על הפיצול.

סיגל קוגוט: הפטור מחובת ההנחה להניח את החלק המפוצל היום.

סיגל קוגוט: הצבענו כבר על המפוצל.

רוני בר-און: אנחנו מתבקשים, איפוא, לאשר את החלק המפוצל להנחה בפטור מחובת הנחה לקראת קריאה שניה ושלישית.

רוני בר-און: מי בעד ירים את ידו?

רוני בר-און: מי נגד?

רוני בר-און: התקבל פה אחד.

רוני בר-און: בהצלחה.